**PRIJEDLOG**

Na temelju članka 25. Statuta Sveučilišta Jurja Dobrile u Puli, Senat Sveučilišta Jurja Dobrile u Puli je na ----. sjednici održanoj dana ……. 2024. godine donio sljedeći

**PRAVILNIK O ZAŠTITI OD SEKSUALNOG UZNEMIRAVANJA I DRUGIH OBLIKA RODNE DISKRIMINACIJE NA SVEUČILIŠTU JURJA DOBRILE U PULI**

DIO PRVI

OPĆE ODREDBE

Predmet normiranja

Članak 1.

(1) Ovim Pravilnikom o zaštiti od seksualnog uznemiravanja i drugih oblika rodne diskriminacije na Sveučilištu Jurja Dobrile u Puli (dalje u tekstu: Pravilnik) uređuje se zaštita studenata, zaposlenika i suradnika na Sveučilištu Jurja Dobrile u Puli (dalje u tekstu: Sveučilište) od seksualnog uznemiravanja i drugih oblika rodne diskriminacije koje su počinili studenti, zaposlenici ili suradnici.

(2) Ovaj je Pravilnik usmjeren na ostvarenje sljedećih ciljeva:

1. izgradnju pozitivnog okruženja u kojem se sa studentima, zaposlenicima i suradnicima postupa pravično i s poštovanjem,

2. izražavanje jasne poruke da je svaki oblik seksualnog uznemiravanja i drugih oblika rodne diskriminacije neprihvatljiv i

3. uspostavljanje mehanizama podrške za sve osobe koji smatraju da su bile izložene nekom od oblika ovim Pravilnikom zabranjenih ponašanja.

Značenje pojmova u ovom Pravilniku

Članak 2.

(1) Svi pojmovi i izrazi koji su u Pravilniku navedeni u ženskom ili muškom rodu jednako se odnose na osobe svih rodnih identiteta.

(2) ***Seksualno uznemiravanje*** je svako neželjeno ponašanje seksualne naravi koje ima za cilj ili stvarno predstavlja povredu dostojanstva osobe, a posebice ako stvara zastrašujuće, neprijateljsko, ponižavajuće, omalovažavajuće ili uvredljivo okruženje. Seksualno uznemiravanje postoji ne samo u slučaju ponovljenog ili kontinuiranog ponašanja već i pojedinačno ponašanje može predstavljati takvo uznemiravanje. Za utvrđivanje seksualnog uznemiravanja, nije nužno da seksualno uznemiravana osoba izričito izjavi ili da do znanja da se radi o neželjenom ponašanju, ako se radi o ponašanju za koje se razumno može očekivati da bi bilo ocijenjeno kao neželjeno.

(3) Seksualno uznemiravanje može poprimiti sljedeće oblike:

*1) Verbalno* – primjerice, seksualno uvjetovanje ili ucjenjivanje (quid pro quo), objavljivanje i zlouporaba snimke seksualno eksplicitnog sadržaja, širenje glasina o seksualnom ponašanju druge osobe, ruganje i ismijavanje koje je seksualno obojeno, upućivanje prijedloga seksualne naravi drugoj osobi, seksualno eksplicitne opaske, izjave ili dobacivanje te iznošenje šala ili opaski koje su seksualno obojene, a koji su počinjeni neposredno ili putem drugih oblika komunikacije kao što su pisana komunikacija, komunikacija putem elektroničkih medija ili mobilnih uređaja.

*2)* *Neverbalno* – primjerice, implicitno traženje seksualnih odnosa u zamjenu za uspjeh na ispitu ili drugu pogodnost (quid pro quo), prikazivanje ili na drugi način činjenje dostupnim seksualno uvredljivog i uznemiravajućeg materijala, pokreti ili geste seksualnog značenja kao štosu opsceno oblizivanje usana, neprikladno ili nepristojno odmjeravanje, sprečavanje prolaza ili nadvijanje nad drugom osobom uz nepoštivanje osobnog prostora.

*3) Tjelesno* – primjerice, neprikladno dodirivanje tuđe kose ili tijela, grljenje, ljubljenje, milovanje, trljanje o drugu osobu ili masiranje.

(4) ***Rodna diskriminacija*** je stavljanje u nepovoljniji položaj na osnovi spola, seksualne orijentacije, rodnog identiteta ili izražavanja rodnog identiteta u skladu sa Zakonom o ravnopravnosti spolova i Zakonom o suzbijanju diskriminacije. Rodna diskriminacija, uz izravnu i neizravnu diskriminaciju, obuhvaća i seksualno uznemiravanje, uznemiravanje na osnovi roda, seksizam, segregaciju i poticanje na te oblike diskriminacije. Rodnom diskriminacijom smatra se i stavljanje neke osobe u nepovoljniji položaj na temelju pogrešne predodžbe o postojanju osnova navedenih u prvoj rečenici ovoga stavka.

*(5)* ***Seksizam*** je svaki oblik izražavanja koji se temelji na ideji da su neke osobe inferiorne zbog svojeg spola.

(6) ***Izravna diskriminacija*** je postupanje uvjetovano nekom od osnova navedenih u stavku ovoga članka kojim se osoba stavlja ili je bila stavljena ili bi mogla biti stavljena u nepovoljniji položaj od druge osobe u usporedivoj situaciji.

(7) ***Neizravna diskriminacija*** postoji kada naizgled neutralna odredba, kriterij ili praksa stavlja ili bi mogla staviti osobe u nepovoljniji položaj po nekoj od osnova navedenoj u stavku 4. ovoga članka u odnosu na druge osobe u usporedivoj situaciji, osim ako se takva odredba, kriterij ili praksa mogu objektivno opravdati legitimnim ciljem, a sredstva za njihovo postizanje su primjerena i nužna.

(8) ***Uznemiravanje na osnovi roda*** je svako neželjeno ponašanje uvjetovano nekom od osnova navedenih u stavku 4. ovoga članka, a koje ima za cilj ili stvarno predstavlja povredu dostojanstva osobe i koje stvara zastrašujuće, neprijateljsko, ponižavajuće, omalovažavajuće ili uvredljivo okruženje. Uznemiravanje na osnovi roda postoji ne samo u slučaju ponovljenog ili kontinuiranog ponašanja već i pojedinačno ponašanje, dovoljno ozbiljno da povrijedi dostojanstvo osobe, može predstavljati takvo uznemiravanje. Za utvrđivanje uznemiravanja na osnovi roda, nije nužno da uznemiravana osoba izričito izjavi ili da do znanja da se radi o neželjenom ponašanju, ako se radi o ponašanju za koje se razumno može očekivati da bi bilo ocijenjeno kao neželjeno.

(9) ***Uznemiravanje na osnovi roda*** može poprimiti niz rodom uvjetovanih oblika, kao što su primjerice, uvredljivo i/ili patronizirajuće ponašanje ili komentari, ponižavajuće i/ili omalovažavajuće kritiziranje, neprikladno opterećivanje određenog studenta, zaposlenika ili suradnika zaduženjima za koje se ne može razumno očekivati da će ih moći dovršiti, objavljivanje uvredljivih komentara putem elektroničkih medija, prijetnje javnim razotkrivanjem seksualne orijentacije ili rodnog identiteta osobe bez njezinog dopuštenja, namjerna upotreba pogrešnog osobnog imena ili zamjenice u odnosu na transrodnu osobu ili upućivanje na njezinu rodno-identitetsku osobnu povijest i slično.

(10) ***Segregacija*** predstavlja prisilno i sustavno razdvajanje osoba po nekoj osnovi navedenih u stavku 4. ovoga članka, a koje nije objektivno uvjetovano provedbom nastavnog ili radnog procesa.

(11) ***Poticanje na rodnu diskriminaciju*** smatrat će se rodnom diskriminacijom u smislu ovoga Pravilnika. Kao niti kod ostalih oblika rodne diskriminacije koje ovaj Pravilnik propisuje namjera poticanja na rodnu diskriminaciju neće se, u smislu ovog Pravilnika, smatrati njezinim nužnim obilježjem.

(12) ***Viktimizacija*** zabranjena ovim Pravilnikom podrazumijeva dovođenje u nepovoljniji položaj osobe koja je:

- u dobroj vjeri prijavila seksualno uznemiravanje ili drugi oblik rodne diskriminacije, izrazila volju za prijavom ili pomogla drugoj osobi u prijavljivanju tih oblika diskriminacije;

- prisustvovala seksualnom uznemiravanju ili drugom obliku rodne diskriminacije;

- odbila nalog za rodno diskriminatornim postupanjem odnosno za postupanjem koje bi predstavljalo seksualno uznemiravanje;

- u dobroj vjeri na bilo koji način sudjelovala u postupku vođenom povodom seksualnog uznemiravanja ili drugog oblika rodne diskriminacije.

(13) Sloboda izražavanja i akademska sloboda vrijednosti su od posebnog interesa za Sveučilište. Žustre akademske rasprave ne smatraju se oblikom ponašanja zabranjenih ovim Pravilnikom, ako se vode s poštovanjem i bez povrede dostojanstva drugih ili stvaranja zastrašujućeg, neprijateljskog, ponižavajućeg ili uvredljivog okruženja za njih.

(13) Nadležna tijela dužna su učinkovito postupati i ne dopustiti da dođe do zanemarivanja prijava seksualnog uznemiravanja i drugih oblika rodne diskriminacije, odgađanja ili propuštanja istraživanja prijavljenog seksualnog uznemiravanja ili drugih oblika rodne diskriminacije.

(14) Sveučilište osigurava ravnopravnost spolova u svim svojim aktivnostima, pisanim aktima i odlukama, posebice u odvijanju nastavno-obrazovnih sadržaja sa svrhom suzbijanja i iskorjenjivanja seksizma i rodnih stereotipa.

(15) Svi zaposlenici i vanjski suradnici Sveučilišta dužni su u obavljanju poslova svog radnog mjesta ponašati se i postupati na način kojim se ne uznemiravaju drugi zaposlenici i studenti te su dužni spriječiti seksualno uznemiravanje i druge oblike rodne diskriminacije, kao i o istom obavijestiti jedno od tijela iz članka 5. ovog Pravilnika.

(16) Seksualno uznemiravanje i drugi oblici rodne diskriminacije su stegovna djela za koja se mogu izreći neka od mjera predviđena ovim Pravilnikom.

Zabrana uznemiravanja, diskriminacije i ciljevi

Članak 3.

(1) Sveučilište ne dopušta ni jedan oblik uznemiravanja i diskriminacije te od zaposlenika, suradnika i studenata očekuje da jedni s drugima postupaju s uzajamnim poštovanjem, razumijevanjem i tolerancijom.

(2) Sveučilište promiče jednakost među ljudima i uvažavanje različitih vrijednosti.

(3) Svi članovi akademske zajednice dužni su pridonijeti ostvarivanju ciljeva ovog Pravilnika, te upoznati se s njegovim odredbama i pridržavati ih se.

Zaštita od lažnih prijava

Članak 4.

(1) Prijava povrede prava zajamčenih ovim Pravilnikom koja sadrži neistinite činjenične tvrdnje iznesene zlonamjerno predstavlja stegovni prijestup studenta, odnosno tešku povredu obveze iz radnog odnosa kada je podnesena od strane zaposlenika Sveučilišta.

(2) Osoba koja kao svjedok prijavi, spriječi ili pokuša spriječiti neprimjereno ponašanje ne može biti predmetom stegovnog postupka niti smije biti viktimiziran.

DIO DRUGI

TIJELA I POSTUPAK ZA ZAŠTITU OD SEKSUALNOG UZNEMIRAVANJA I DRUGIH OBLIKA RODNE DISKRIMINACIJE

POGLAVLJE 1.

TIJELA U POSTUPKU ZA ZAŠTITU OD SEKSUALNOG UZNEMIRAVANJA I DRUGIH OBLIKA RODNE DISKRIMINACIJE

Vrste tijela

Članak 5.

(1) Tijela u postupku radi zaštite od seksualnog uznemiravanja i drugih oblika rodne diskriminacije su: Povjerenstvo za zaštitu i Povjerenik za zaštitu.

(2) Tijela iz stavka 1. su neovisna i nepristrana.

Imenovanje člana odnosno zamjenika člana Povjerenstva za zaštitu

Članak 6.

(1) Članove Povjerenstva za zaštitu (dalje u tekstu: Povjerenstvo) imenuje Senat Sveučilišta na prijedlog rektora i Ureda za ravnopravnost, raznolikost i inkluzivnost na mandat od tri godine.

(2) Povjerenstvo se sastoji od tri člana i tri zamjenika iz redova nastavnog i nenastavnog osoblja, vodeći računa o jednakoj zastupljenosti rodova.

(3) Povjerenstvo ima predsjednika kojeg biraju članovi Povjerenstva većinom glasova na prvoj konstituirajućoj sjednici.

(4) Za člana Povjerenstva odnosno njegova zamjenika ne mogu biti imenovani čelnik sastavnice, prodekan i prorektor.

(5) Povjerenstvo u svakom pojedinačnom slučaju odlučuje u sastavu od tri člana odnosno zamjenika člana Povjerenstva i to većinom glasova.

Povjerenik za zaštitu

Članak 7.

(1) Povjerenika za zaštitu (dalje u tekstu: Povjerenik) je savjetodavno tijelo koje imenuje rektor na prijedlog Ureda za ravnopravnost, raznolikost i inkluzivnost.

(2) Povjerenik se imenuje na mandat od tri godine.

(3) Za Povjerenika ne mogu biti imenovani čelnik sastavnice, prodekan i prorektor.

Ovlasti i dužnosti Povjerenika

Članak 8.

(1) Osoba koja smatra da je seksualno uznemiravana ili podvrgnuta drugim oblicima rodne diskriminacije može se obratiti Povjereniku radi savjetovanja.

(2) Povjerenik će osobi iz stavka 1. ovoga članka ponuditi razgovor putem neposrednog susreta, telefona, audio-video veze ili putem elektroničke pošte.

(3) Povjerenik će osobu iz stavka 1. ovoga članka, između ostalog, posebice:

- upoznati s mogućnošću pokretanja postupka i sadržaja prijave za zaštitu za zaštitu od seksualnog uznemiravanja i drugih oblika rodne diskriminacije, tijekom postupka te njegovim pravima u tom postupku,

- upoznati s mogućnošću da student, zaposlenik ili suradnik u svojoj prijavi zatraži da njegov osobni identitet bude zaštićen, ako ima dovoljno drugih dokaza za postupanje, i objasniti kada Povjerenik iznimno sam može podnijeti prijavu;

- upoznati o mogućnosti predlaganja i izricanja privremenih mjera radi njegove zaštite;

(4) Povjerenik može pokrenuti postupak prijave sukladno odredbama ovog Pravilnika.

(5) Osoba iz stavka 1. ovoga članka može neposredno podnijeti prijavu Povjerenstvu i bez savjetovanja s Povjerenikom.

POGLAVLJE 2.

POSTUPAK ZA ZAŠTITU OD SEKSUALNOG UZNEMIRAVANJA I DRUGIH OBLIKA RODNE DISKRIMINACIJE

Općenito o postupku

Članak 9.

(1) Postupak za zaštitu studenta, zaposlenika i suradnika od seksualnog uznemiravanja i drugih oblika rodne diskriminacije je hitan te su ga tijela tog postupka dužna provesti bez odugovlačenja u najkraćem mogućem roku.

(2) U postupku iz stavka 1. ovoga članka prijavitelju i prijavljenoj osobi omogućiti će se izjašnjavanje o svim zahtjevima i navodima protivne strane.

(3) Tijela u postupku iz stavka 1. ovoga članka obvezna su poštovati dostojanstvo prijavitelja i prijavljene osobe te obzirno postupati prema prijavitelju.

(4) Postupak prijave mora biti organiziran i proveden na način da prijavitelj nakon podnošenja prijave nije izložen viktimizaciji.

(5) Tijela u postupku iz stavka 1. ovoga članka će po službenoj dužnosti utvrditi sve činjenice koje su važne za postupak te će radi toga izvesti sve potrebne dokaze.

(6) Prijavitelj je dužan učiniti vjerojatnim da je došlo do seksualnog uznemiravanja ili drugog oblika rodne diskriminacije kako bi se postupak pokrenuo.

(7) Postupak iz stavka 1. ovoga članka nije javan, pristup podacima iz postupka prijave seksualnog uznemiravanja i drugih oblika rodne diskriminacije imat će samo Povjerenik i Povjerenstvo.

(8) Tijela i sudionici postupka dužni su postupati u skladu s načelom povjerljivosti. Zajamčena je zaštita osobnih podataka prijavitelja i prijavljene osobe.

Podnošenje prijave za zaštitu studenta, zaposlenika i suradnika od seksualnog uznemiravanja i drugih oblika rodne diskriminacije

Članak 10.

(1) Prijavu za zaštitu studenta, zaposlenika i suradnika od seksualnog uznemiravanja i drugih oblika rodne diskriminacije (dalje u tekstu: prijava) podnosi se Povjerenstvu pisanim putem.

(2) Prijavu može podnijeti uznemiravana osoba odnosno osoba koja ima saznanja o seksualnom uznemiravanju ili drugom obliku rodne diskriminacije.

(3) Iznimno, umjesto uznemiravane ili diskriminirane osobe koja želi zadržati anonimnost u postupku, prijavu Povjerenstvu može podnijeti Povjerenik uz pisanu suglasnost uznemiravane ili diskriminirane osobe.

(4) Povjerenik je dužan sve podatke o uznemiravanim ili diskriminiranim osobama zadržati tajnima i zaštiti njihov identitet u postupku.

(5) Prijavitelj je prilikom prijave dužan opisati u čemu se sastoji seksualno uznemiravanje ili drugi oblik rodne diskriminacije te dostaviti sve dokaze koji se odnose na prijavljeni čin.

(6) Pri podnošenju prijave prijavitelj može koristiti obrazac za prijavu dostupan na mrežnim stranicama Sveučilišta, a u koji će prijavitelj unijeti svoje osobne podatke, osobne podatke o prijavljenoj osobi odnosno uznemiravanoj osobi, kao i činjenice vezane za konkretno uznemiravanje odnosno diskriminaciju te navesti, i po mogućnosti priložiti, dokaze kojima raspolaže.

(7) Ako Povjereniku bude podneseno više anonimnih prijava koje se odnose na istu osobu da je počinila seksualno uznemiravanje ili je na drugi način rodno diskriminirala drugu odnosno druge osobe, a Povjerenik nema informacije o prijaviteljima, može predložiti rektoru da tu osobu obavijesti o anonimnoj prijavi te ga upozori na odredbe ovoga Pravilnika.

Postupak pred Povjerenstvom

Članak 11.

(1) Postupak pred Povjerenstvom provest će se i okončati najkasnije u roku od trideset dana od dostave prijave Povjerenstvu.

(2) Član Povjerenstva koji sudjeluje u donošenju odluka u određenom predmetu dužan je od predsjednika Povjerenstva koji predsjedava u dotičnom predmetu zatražiti svoje izuzeće ako postoje okolnosti koje dovode u sumnju njihovu neovisnost ili nepristranost.

(3) Prijedlog za izuzeće može podnijeti sam član, prijavitelj ili prijavljena osoba.

(4) Povjerenstvo će o primitku prijave odmah obavijestiti rektora i odrediti datum sjednice povjerenstva na kojoj će se razmatrati pristigla prijava.

(5) Povjerenstvo je dužno na sjednici proučiti prijavu i pristigle dokaze te utvrditi tijek postupka na način da će organizirati saslušanje prijavitelja, a potom odvojeno saslušanje prijavljene osobe.

(6) Iznimno, Povjerenstvo je ovlašteno odrediti suočenje prijavitelja i prijavljene osobe samo ako prijavitelj na to izričito i dobrovoljno pristane.

(7) Povjerenstvo može saslušati Povjerenika ako to smatra potrebnim.

(8) Povjerenstvo nije ovlašteno postavljati pitanja prijavitelju i prijavljenoj osobi o seksualnom životu, seksualnoj orijentaciji ili temeljem toga donositi zaključke u postupku.

(9) Studenti, zaposlenici i suradnici Sveučilišta dužni su surađivati s Povjerenstvom, odazvati se svakom njegovu pozivu te mu priopćiti sve podatke važne za postupak radi pravilnog utvrđenja činjeničnog stanja.

(10) Postupanje protivno prethodnom stavku ovoga članka te svako drugo onemogućavanje Povjerenika ili Povjerenstva u obavljanju njihovih dužnosti predstavlja povredu obveze iz radnog odnosa, odnosno osnova za stegovnu odgovornost studenta.

Zapisnik o poduzetim radnjama u postupku

Članak 12.

(1) Povjerenstvo sastavlja zapisnik o svim radnjama koje poduzima u svrhu pravilnog utvrđenja činjeničnog stanja.

(2) Zapisnik potpisuju sve osobe koje su bile nazočne njegovu sastavljanju.

(3) U zapisniku će se posebno navesti da su prisutni upozoreni na povjerljivost prikupljenih podataka.

POGLAVLJE 3.

ODLUKA I MJERE PO PROVEDENOM POSTUPKU

Odluke Povjerenstva

Članak 13.

(1) Po provedenom postupku Povjerenstvo donosi odluku kojom će odbaciti prijavu kao nedopuštenu, prihvatiti zahtjev za zaštitom kao osnovan ili odbiti zahtjev za zaštitom kao neosnovan.

(2) Ako je u postupku zaštićen identitet osobe koja je zatražila zaštitu, njegov identitet će ostati zaštićen i u pisanoj odluci Povjerenstva.

Odbacivanje prijave

Članak 14.

Povjerenstvo će odbaciti prijavu kada utvrdi da je prijavu podnijela osoba koja nije sukladno članku 10. ovlaštena za podnošenje prijave, ako u prijavi nije naveden identitet počinitelja ili ako uopće nisu navedene okolnosti koje upućuju na počinjenje djela.

Odbijanje zahtjeva za zaštitu studenta, zaposlenika i suradnika

Članak 15.

(1) Povjerenstvo će odbiti zahtjev za zaštitu kao neosnovan kada nakon provedenog postupka nije moglo utvrditi da je u odnosu na njega postojalo ili postoji seksualno uznemiravanje ili drugi oblik rodne diskriminacije.

(2) U obrazloženju odluke iz stavka 1. ovoga članka Povjerenstvo će navesti navode prijavitelja i prijavljene osobe, relevantne činjenice, izvedene i ocijenjene dokaze te druge načine koje je koristio u utvrđivanju činjenica kao i razloge na temelju kojih je donio odluku.

Prihvaćanje zahtjeva za zaštitu studenta, zaposlenika i suradnika

Članak 16.

(1) Povjerenstvo će prihvatiti zahtjev za zaštitu kao osnovan kada nakon provedenog postupka utvrdi da je postojalo ili postoji seksualno uznemiravanje ili drugi oblik rodne diskriminacije te o tome donijeti odluku koja se dostavlja rektoru na daljnje nadležno postupanje.

(2) Povjerenstvo će u odluci iz stavka 1. ovoga članka navesti izjave prijavitelja i prijavljene osobe, relevantne činjenice, izvedene i ocijenjene dokaze te druge načine koje je koristilo u utvrđivanju činjenica kao i razloge na temelju kojih je zaključio da je osoba seksualno uznemiravana ili podvrgnuta drugom obliku rodne diskriminacije.

(3) Odluka kojom se prihvaća zahtjev za zaštitu sadrži prijedlog mjere ili mjera koje rektor može izreći počinitelju.

Mjere

Članak 17.

(1) Mjere koje povjerenstvo može predložiti rektoru su:

a) za zaposlenike:

1. pisano upozorenje na obveze iz radnog odnosa,

2. pisano upozorenje na obveze iz radnog odnosa s ukazivanjem na mogućnost redovitog otkaza skrivljenim ponašanjem radnika u slučaju nastavka povrede te obveze iz radnog odnosa ili

3. izvanredni otkaz ugovora o radu

b) za vanjske suradnike:

1. pisano upozorenje vanjskom suradniku,

2. pisano upozorenje vanjskom suradniku s ukazivanjem na mogućnost prestanka ugovora na temelju kojeg vanjski suradnik obavlja određene poslove za Sveučilište,

3. prestanak ugovora na temelju kojeg on obavlja određene poslove za Sveučilište

c) za studente

1. pisano upozorenje

2. pokretanje postupka o stegovnoj odgovornosti studenta

3. ispis sa studija.

(2) Ako Povjerenstvo sazna za postojanje osnova sumnje da je počinjeno kazneno djelo o tome je dužno obavijestiti rektora koji će podnijeti kaznenu prijavu nadležnom državnom odvjetništvu.

Mjere zaštite za vrijeme trajanja postupka

Članak 18.

Za vrijeme trajanja postupka Povjerenstvo može:

1. dopustiti uznemiravanom ili diskriminiranom studentu da promijeni seminarsku grupu, vježbe, mentora za diplomski, završni rad, specijalistički ili doktorski rad, a kako ne bi dolazio u doticaj s osobom za koju on tvrdi da ga je seksualno uznemiravala ili podvrgnula drugom obliku rodne diskriminacije,

2. predložiti čelniku sastavnice promjenu u nastavnom rasporedu i nastavnim obvezama osobe protiv koje je podnesena prijava,

3. predložiti rektoru da udaljiti s rada zaposlenika protiv kojega je prijava podnesena ili

4. predložiti rektoru donošenje druge privremene mjere kojom se postiže svrha zaštite uznemiravane osobe dok Povjerenstvo ne donese odluku o podnesenoj prijavi.

Dostava odluke Povjerenstva

Članak 19.

Povjerenstvo će svoju odluku kao i prijedlog mjere ili mjera odmah po donošenju dostaviti rektoru.

Izricanje mjera od strane rektora

Članak 20.

(1) Rektor će, nakon provedenog postupka, na temelju odluke i prijedloga Povjerenstva odmah poduzeti mjere iz članka 17. ovoga Pravilnika i eventualno mjere iz članka 18.

(2) Rektor u poduzimanju mjera iz stavka 1. ovoga članka nije vezan prijedlogom Povjerenstva iz članka 17. i/ili članka 18. ovoga Pravilnika, ali ako poduzme mjeru ili mjere različite od onih koje je predložilo Povjerenstvo, u pisanom obrazloženju svoje odluke posebno će navesti razloge za odstupanje, uz navođenje mjere ili mjera koje je predložilo Povjerenstvo.

(3) Rektor će svoju odluku dostaviti Povjerenstvu, prijavitelju i prijavljenoj osobi.

(4) Ako u roku iz članka 11. stavka 1. Povjerenstvo ne donese odluku rektor može samostalno odlučiti o tome je li zahtjev za zaštitom studenta, zaposlenika i suradnika osnovan kao i o primjeni mjera iz članka 17. ovoga Pravilnika.

(5) Kada odlučuje o stegovnoj odgovornosti studenata, zaposlenika i suradnika zbog seksualnog uznemiravanja ili drugog oblika rodne diskriminacije, Povjerenstvo ima ovlasti i dužnosti prvostupanjskog vijeća iz Pravilnika o stegovnoj odgovornosti studenata i iz Pravilnika o stegovnoj odgovornosti zaposlenika.

DIO TREĆI

OBVEZE POVJERENSTVA I POVJERENIKA

Izvještavanje Povjerenika i Povjerenstva

Članak 21.

(1) Povjerenik i Povjerenstvo jednom godišnje podnose izvješće o svom radu rektoru Sveučilišta/Senat.

(2) Povjerenik će u svom izvješću o radu posebice iznijeti podatke o broju prijava koje je o seksualnom uznemiravanju odnosno diskriminaciji zaprimio, broju slučajeva za koje je na drugačiji način saznao o seksualnom uznemiravanju odnosno diskriminaciji, kao i vrsti seksualnog uznemiravanja odnosno diskriminacije o kojima je Povjerenik obaviješten.

(3) Povjerenstvo će u svom izvješću o radu posebice iznijeti podatke o broju provedenih postupaka za zaštitu od seksualnog uznemiravanja ili drugog oblika rodne diskriminacije, broju odluka u kojima je odbacilo prijavu, broju odluka u kojima je prihvatilo zahtjev za zaštitom, broju odluka u kojima je odbilo zahtjev za zaštitom kao i vrsti uznemiravanja odnosno diskriminacije o kojima je odlučivalo.

DIO ČETVRTI

PRIJELAZNE I ZAVRŠNE ODREDBE

Članak 22.

(1) Senat Sveučilišta će u roku od šest mjeseci od dana stupanja na snagu ovog Pravilnika imenovati tijela predviđena ovim Pravilnikom.

(2) U roku od šest mjeseci od dana stupanja na snagu ovog Pravilnika Sveučilište će uspostaviti sustav zaprimanja anonimnih obavijesti o seksualnom uznemiravanju ili drugom obliku rodne diskriminacije te osigurati psihološko savjetovalište koje djeluje na Sveučilištu.

Članak 23.

Ovaj Pravilnik stupa na snagu osmog dana od dana objave na mrežnim stranicama Sveučilišta.

KLASA:

URBROJ:

Rektor